CELEX: 32021D0086
Language: et
Date: 2021-01-22 00:00:00
Title: Nõukogu rakendusotsus (EL) 2021/86, 22. jaanuar 2021, millega lubatakse Leedu Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

28.1.2021   
               
               
                  ET
               
               
                  Euroopa Liidu Teataja
               
               
                  L 30/2
               
            
         NÕUKOGU RAKENDUSOTSUS (EL) 2021/86,
         22. jaanuar 2021,
         millega lubatakse Leedu Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõike 1 esimest lõiku,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artikli 287 kohaselt saab Leedu kohaldada käibemaksuvabastust maksukohustuslaste suhtes, kelle aastakäive riigi valuutas liiduga ühinemise päeval kehtinud vahetuskursi kohaselt arvutatuna ei ületa 29 000 eurot. Leedul lubati nõukogu rakendusotsusega 2011/335/EL (2) kuni 31. detsembrini 2020 kohaldada käibemaksuvabastust maksukohustuslaste suhtes, kelle aastakäive riigi valuutas liiduga ühinemise päeval kehtinud vahetuskursi kohaselt arvutatuna ei ületanud 45 000 eurot.
                  
               
                     (2)
                  
                  
                     Komisjonis 18. juunil 2020 registreeritud kirjas taotles Leedu luba jätkata sellise erimeetme kohaldamist, millega tehakse erand direktiivi 2006/112/EÜ artiklist 287 (edaspidi „erandmeede“), alates 1. jaanuarist 2021 kuni 31. detsembrini 2024 ja tõsta maksuvabastuse künnist 55 000 euroni (edaspidi „tõstetud künnis“). 31. detsembriks 2024 peavad liikmesriigid vastu võtma ja avaldama vajalikud õigus- ja haldusnormid, et järgida nõukogu direktiivi (EL) 2020/285 (3) artiklit 1, millega nähakse alates 1. jaanuarist 2025 ette lihtsamad käibemaksureeglid väikeettevõtjatele ja jäetakse muu hulgas välja direktiivi 2006/112/EÜ artikkel 287.
                  
               
                     (3)
                  
                  
                     Erandmeetme kohaldamisel on maksukohustuslased, kelle aastakäive ei ületa 55 000 eurot, vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.
                  
               
                     (4)
                  
                  
                     Väikeettevõtjate erikorra kohane kõrgem künnis on direktiivi 2006/112/EÜ artiklites 281–294 sätestatud lihtsustamismeede, kuna sellega võib oluliselt vähendada väikeettevõtjate käibemaksukohustusi. Taotletav tõstetud künnis on kooskõlas direktiivi 2006/112/EÜ artikliga 284.
                  
               
                     (5)
                  
                  
                     Direktiivi 2006/112/EÜ artikli 395 lõike 2 teise lõigu kohaselt edastas komisjon 10. augusti 2020. aasta ja 11. augusti 2020. aasta kirjaga Leedu taotluse teistele liikmesriikidele. Komisjon teatas 12. augusti 2020. aasta kirjaga Leedule, et tal on taotluse hindamiseks kogu vajalik teave.
                  
               
                     (6)
                  
                  
                     Erandmeede on maksukohustuslaste jaoks vabatahtlik, kuna neil on endiselt võimalus valida tavapärane käibemaksusüsteem kooskõlas direktiivi 2006/112/EÜ artikliga 290.
                  
               
                     (7)
                  
                  
                     Leedu esitatud teabe kohaselt avaldab erandmeede üksnes väheolulist mõju lõplikus tarbimisetapis kogutava Leedu maksutulu summale.
                  
               
                     (8)
                  
                  
                     Erandmeede ei mõjuta negatiivselt käibemaksust saadavaid liidu omavahendeid, sest Leedu arvutab välja nõukogu määruse (EMÜ, Euratom) nr 1553/89 (4) artikli 6 kohase hüvitise.
                  
               
                     (9)
                  
                  
                     Võttes arvesse, et tõstetud künnis vähendab eeldatavalt käibemaksukohustusi ja seega väikeettevõtjate nõuete täitmisega seotud kulusid ning maksuhaldurite halduskoormust ning asjaolu, et see ei avalda olulist mõju kogu käibemaksutulule, tuleks Leedul lubada jätkata erandmeetme kohaldamist.
                  
               
                     (10)
                  
                  
                     Erandmeetme kohaldamise luba peaks olema ajaliselt piiratud. Tähtaeg peaks olema piisav, et võimaldada hinnata tõstetud künnise tulemuslikkust ja sobivust. Lisaks tuleb liikmesriikidel direktiivi (EL) 2020/285 kohaselt võtta vastu ja avaldada 31. detsembriks 2024 kõnealuse direktiivi artikli 1 järgimiseks vajalikud õigus- ja haldusnormid ning kohaldada neid alates 1. jaanuarist 2025. Seepärast on asjakohane anda Leedule luba kohaldada erandmeedet veel piiratud ajaks kuni 31. detsembrini 2024.
                  
               
                     (11)
                  
                  
                     COVID-19 pandeemia põhjustatud raskuste tõttu võttis erandi uuendamine oodatust rohkem aega ja see ei jõudnud lõpule 31. detsembriks 2020. Kui käesolevat otsust ei kohaldata tagasiulatuvalt, kannatavad väikeettevõtjad majanduslikku kahju. Seetõttu on asjakohane kohaldada käesolevat otsust tagasiulatuvalt alates 1. jaanuarist 2021, et tagada erandmeetme õiguslik järjepidevus,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklist 287 lubatakse Leedu Vabariigil vabastada käibemaksust maksukohustuslased, kelle aastakäive ei ületa 55 000 eurot.
         
         
            Artikkel 2
            Käesolev otsus jõustub selle teatavakstegemise päeval.
            Seda kohaldatakse alates 1. jaanuarist 2021 kuni 31. detsembrini 2024.
         
         
            Artikkel 3
            Käesolev otsus on adresseeritud Leedu Vabariigile.
         
         
            Brüssel, 22. jaanuar 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  ELT L 347, 11.12.2006, lk 1.
         
            (2)  Nõukogu 30. mai 2011. aasta rakendusotsus 2011/335/EL, mille kohaselt lubatakse Leedu Vabariigil kohaldada meedet, millega antakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 150, 9.6.2011, lk 6).
         
            (3)  Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
         
            (4)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).